khistorydata/jeongjo-sjw-relations huggingface dataset:
정조 0년
丙申十二月二十九日辰時。上御金商門。親鞫入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書金勉柱。事變假注書朴天行。記注官卜台鎭。記事官林錫喆侍立。上具布裹翼善冠布團領布裹帶。乘輿出興泰門。詣幕次殿座後。領敦寧金陽澤。左議政金尙喆。右議政鄭存謙。兼判義禁蔡濟恭。同義禁李世澤鄭昌順李漢膺。刑房承旨徐有防。大司憲李命植。掌令朴在源。大司諫尹弘烈。司諫李謙彬。正言閔養燮鄭志儉。問事郞廳李秉模李在學申大年李敬養朴天衡李儒慶趙時偉李坪沈念祖尹行修。刑房都事具綜洪彦燮進伏訖。上命書傳敎曰。旣已先期下敎。亦使武臣通融塡差。則宜無窘速之弊。而吏曹何不淸齋摘奸。而亦無預差之待令者乎。不爲待令獻官。拿問處之。吏曹參判沈履之推考。又敎曰。罪人盧孝溫。何當入來。而自禁府發捕乎。自捕廳發捕乎。有防曰。臣書罪人姓名。出給捕廳矣。志恒曰。罪人今日似當入來矣。上曰。大臣煖帽。尙喆存謙進前問候。上曰。一樣矣。上曰。罪人李稷上之。速出問目。可也。國榮奏曰。昨政新除邊將之捕校。多有擧行者。姑待鞫獄收殺。使之下直。何如。上曰。依。上曰。今番兵曹窠闕。合爲幾窠乎。兵判洪樂性對曰。一百六十餘窠矣。上曰。申後開政始之。則不至夜深乎。望筒不爲遲滯書入。則似不難矣。樂性曰。不可預料。而庶不至夜深矣。上曰。今番捕校所差邊將。果是好窠乎。樂性曰。第一窠矣。上命左捕將入侍。志恒進伏。上曰。罪人捉囚者幾人耶。志恒曰。合爲四人。而見方捉囚於畿營獄云矣。上曰。此後則捕廳捕囚者。次次移送於該府。命畿伯入侍。趙時俊進伏。上曰。罪人之捉囚於地方獄者。一一祕關。直上營獄後。卽爲移送該府。可也。時俊承命退出。上曰。每於歲時闕中放砲。自是前例。而莫重深嚴之地。只使軍兵攔入。非但有竊發之慮。事體極爲重難。此當有別般審愼之道矣。尙喆曰。聖敎至當矣。莫重之地。只令軍兵出入。其在審愼之道。果不成說矣。樂性曰。歲時放砲。旣有前例。亦不可廢。今番則分付軍門。別定勤榦把摠及哨官。各領部下軍兵。一一點考後。使之領入之地。好矣。上曰。依。上曰。彼都事誰也。樂性曰。具純之兄具綜也。上曰。今番相換乎。樂性曰。然矣。上曰。罪人問目後。直爲具刑嚴問。李稷招曰。當初矣身。亦傳謄得見。而其時果聞掛於南門云。而自京謄來之說。未知出於何人。而矣身則實不知矣。上曰。此說出於渠弟之口。渠何敢發明乎。以此更問。李稷更招。招辭見事變日記上問于同義禁曰。罪人面貌。何如。而其家舍居處。亦何如云耶。世澤曰。家甚貧寒云。而面貌亦不好矣。上曰。罪人之京中所親者及常時往來處更問之。李稷招曰。廢科後。絶跡於京中。而曾前入城時。每住於矣身之七寸李章漢家矣。上敎曰。汝弟旣以自京得來之說。明白納招。則汝何可隱諱乎。更問之。李稷更招曰。曾亦往來於趙濟泰家。而僞書則得見於矣身之外四寸家矣。敎曰。汝之外四寸。得來於何處乎。必有所酬酢。從實直告。李稷更招。招辭見事變日記尙喆存謙進前奏曰。獄事誠可悶矣。今見李稷所供。根抵未得。枝葉又生。若此不已。則收殺無期。且多數發捕。人心易致騷擾。國體亦不可不念。臣意則稍緩事機。懸賞購捕。則似好矣。徐命善曰。旣始之獄。豈可拘於蔓延。而徑先停止乎。濟恭曰。設鞫累日。罪人尙未斯得。雖甚可悶。然而自古凶逆。未有終漏者也。此後者徐徐密探。則庶可得端緖矣。上曰。然矣。上入小次。敎曰。李稷下府。李穆上之。命都承旨入侍。國榮進伏。上曰。獄事可悶。俄者左相所奏。何如。國榮曰。獄事蔓延。收殺無期。誠如左相所達矣。且連日冒寒。親臨訊囚。極甚焦悶。姑付大臣推鞫。若得端緖。更爲親問。似好矣。上還御殿座。敎曰。罪人李穆問目後。亦爲下府。上曰。罪人李時懋訊問之前。先問何人也。有防對曰。尹濟運也。上曰。李穆之面貌。與渠兄頗異。此是稷之庶弟乎。陽澤曰。考見戶籍。則非庶弟矣。罪人更招後。招辭見事變日記上曰。罪人姑爲下府。上還入小次。命推考房承旨入侍。有防進伏。命書傳敎曰。罪人尹興孫尹濟運李時懋李穆。此不過無識愚氓傳謄而傳示之致。竝放送。上曰。李穆等四人上之。又敎曰。諸罪人脫蒙頭後。洞諭傳敎後放送。上又命書傳敎曰。親鞫撤罷。推鞫爲之。上還內時。下敎于兵判曰。明日親押時。侍衛繖扇鎗手置之事。分付入直。又敎曰。設布帳。還內後撤去。命畿伯入侍。趙時俊進前。上曰。各邑諸罪人捉囚行關置之。坡州罪人之遣囚於本獄者。行關上營。卽爲移送捕廳。可也。上還內。諸臣以次退出。
정조 0년
丙申十二月二十九日午時。上御尊賢閣。藥房副提調。持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢。以次進伏訖。絢奉進湯劑。上進御。國榮讀奏政望。上啓點。上曰。政望連爲捧入。國榮曰。玉堂在外者多。故番次甚苟簡云矣。上命書傳敎曰。在外玉堂許遞。今日政備擬。國榮又讀奏政望。上落點訖。上命退。諸臣以次出。
정조 0년
丙申十二月二十九日未時。上御尊賢閣。推考房承旨入侍時。右副承旨徐有防。假注書金勉柱。記注官卜台鎭。記事官林錫喆進伏訖。上曰。罪人盧孝溫所供。何如。有防對曰。其爲人極甚愚蠢。全無知識。多般捧供。別無可問之端矣。上命書傳敎曰。盧孝溫之供如此。此豈一衍德。所可干預者。供辭亦甚儱侗。別無更問於此輩。罪人權鉀尹鳳烈趙衍一趙衍德盧孝溫。竝特爲放送。推鞫姑罷。上曰。此傳敎。傳于委官。洞諭於諸罪人後放送。賤臣承命出。傳於委官。命退。承史退出。
정조 0년
丙申十二月二十九日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮讀奏政望。上落點。上曰。訓鍊大將張志恒入侍。左副承旨入侍。吏兵判亦爲入侍。賤臣承命出傳。左副承旨鄭民始。吏曹判書李徽之。兵曹判書洪樂性進前。上曰。今日兩銓多勞矣。樂性曰。臣等不量才力。冒當大政。注擬之際。實多昏謬之失。不勝惶懍矣。上曰。卿等明必呈告。故今此召見矣。國榮曰。都政後呈辭。便是文具。實無義意矣。樂性曰。明日親押殿座及再明日親祭。侍衛之班。不得入參。其在分義。殊甚惶悚。而將不敢唐突入來矣。徽之曰。臣等雖自盡心爲之。而素蔑藻鑑。精力不逮。不知之中。瘡疣必多。惶懍之極。惟當蹙伏俟譴。呈告實非例套矣。上曰。予旣委任卿等。卿等之不善爲。卽予之故也。徽之曰。聖敎至此。尤不勝惶悚矣。上命徽之樂性先退。訓鍊大將張志恒進前。上曰。禁府罪囚。今皆放釋。而獄事端緖。尙未尋出。事甚可悶。譏捕一節。另加申飭。可也。志恒曰。罪人斯得。姑未知早晩。而連爲申飭。期於必捉矣。上命退。諸臣以次出。
정조 0년
行都承旨洪國榮藥院直。左承旨林鼎遠齋宿。右承旨趙瑍齋宿。左副承旨鄭民始齋宿。右副承旨徐有防齋宿。同副承旨李鎭衡齋宿。注書二員未差。假注書李兢淵藥院直金勉柱齋宿。事變假注書鄭東浚病。
정조 0년
藥房都提調鄭存謙。提調徐命善。副提調洪國榮啓曰。連日訊囚。冒寒勞動。伏未審夜間聖體。若何。臣等今日率諸御醫。趁早入診。詳察聖候爲宜。王大妣氣候。何如。惠慶宮氣候。何如。臣等不任區區憂慮。敢來問安。竝此仰稟。批答無。
정조 0년
大王批殿惠慶宮中宮殿。藥房口傳問安。批答無。
정조 0년
孝明殿親押。入齋室後。政院玉堂藥房口傳問安。答曰。知道。
정조 0년
大殿王大妃殿惠慶宮中宮殿。政院玉堂朝廷二品以上六曹堂上大司憲大司諫奉朝賀宗班過歲單子問安。答曰。知道。
정조 0년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而孝明殿。親祭齋戒相植。不得爲之之意。敢啓。傳曰。知道。
정조 0년
傳于趙瑍曰。吏兵批初入仕入侍。
정조 0년
傳于鄭民始曰。時囚旣已放釋。處分宜無異同。鄭景仁柳薰。放送後草記。
정조 0년
傳于趙瑍曰。左承旨與左副承旨。同副承旨。率宣傳官五員入侍。
정조 0년
吏曹口傳政事。以安聖彬爲奉常正。
정조 0년
兵曹口傳政事。以李長爀爲兼內乘。
정조 0년
鄭民始。以備邊司言啓曰。卽見平安監司徐命膺狀啓謄報。則枚擧漂人領去齎咨官金履熙手本。及差使負祥原郡守尹守儉牒呈。以爲漂人中。夏光令爲名人。旣登州寧海府人。本以流丐。無兄弟無妻子人。今到中和地得病。仍爲物故。而雖還本土。無收葬之人。依渠輩所願。卽埋此地之意。漂人六十餘名。縷縷爲言。故勢不得已姑爲掩土於中和府五里許。咨文中數。宜有釐正之道。請令廟堂稟處矣。漂人一名。旣已病故。埋置我地。則咨文中數。不可不釐正。以此依願依例埋置之狀。令承文院考劇前例。撰出咨文。別定禁軍。騎撥下送于齎咨官所到處。以爲一體齎去之地。何如。傳曰。允。
정조 0년
趙瑍。以吏曹言啓曰。今此宗廟各殿各陵正朝祭大祝。皆以侍從塡差。而時無職名。令該曹口傳付軍職。何如。傳曰。知道。
정조 0년
又以吏曹言啓曰。今此孝明殿正朝祭。親行敎是時。典祀官不可不備。而新除授奉常寺正奇彦觀。在外未肅拜。今姑改差。其代。口傳備擬以入之意。敢啓。傳曰。知道。
정조 0년
鄭民始。以內乘。以一二提調意啓曰。兼內乘李徽遠。昨日政移拜外任矣。其代。令該曹口傳差出。以爲推移入直之地。何如。傳曰。允。
정조 0년
徐有防。以刑曹言啓曰。因兵曹啓辭。恩全君禶。姑先削職。濫入下人。跟隨元數外。一一知名。嚴加勘斷後草記。權頭卽刻刑推定配事。命下矣。跟隨分冒入下人鄭宗憲崔三伊等。依大明律擅入午門者杖一百之文。各決杖一百放送。而權頭則本府書吏所告內。恩全君今夏罷職敍用後。未差有司堂上。故權頭初不定送云。而下吏之言。有不可準信。送言于該府有司堂上而問之。則答以非有司堂上。則元無定送之事云。何以爲之。敢啓。傳曰。知道。
정조 0년
又以左右捕盜廳言啓曰。依下敎。罪人金中呂金行彬安翼成安宗鼎具就五等。自京畿監營。捉來之意。敢啓。傳曰。知道。
정조 0년
丙申十二月三十日辰時。上御興政堂。吏兵批初入仕入侍時。昭寧園守奉官南羲老。宣傳官李恒遠沈默之金命峻洪致範。右副承旨徐有防。假注書金勉柱。記注官卜台鎭。記事官林錫喆。以次進伏訖。上曰。初仕人以次進前。羲老進伏。上曰。姓名誰也。羲老對曰。南羲老也。上曰。誰之族乎。羲老曰。故參判臣泰溫之子也。命退出。上曰。宣傳官次次進前。恒遠默之命峻致範進伏。上問姓名及武技後。命退出。諸臣以次退出。
정조 0년
丙申十二月三十日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。夜間聖體。若何。上曰。一樣矣。國榮曰。日月易邁。新年只隔一宵。伏想孝思。益復罔極矣。上命讀奏公事。仍命書判付訖。命退。諸臣以次出。
정조 0년
丙申十二月三十日午時。上詣孝明殿。親行晝茶禮入侍時。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書金勉柱。記注官卜台鎭。記事官林錫喆進伏訖。上具衰服。入就板位。俯伏哭拜如前儀。上詣盥洗位盥手。陞自東階。詣尊所。仍詣香案前。三上香獻酌如前儀。上俯伏興。降復位。俯伏哭拜如前儀。禮畢。上還齋室。諸臣以次退出。
정조 0년
丙申十二月三十日未時。上御尊賢閣。藥房副提調。持湯劑入侍時。副提調洪國榮。記注官卜台鎭。記事官林錫喆。醫官慶絢。以次進伏訖。絢奉進湯劑。上進御。上曰。驛馬四匹立之。賤臣承命出傳。國榮曰。湯劑明日亦將進御乎。上曰。姑欲停止。更待下敎爲之。可也。命退。諸臣以次退出。
정조 0년
丙申十二月三十日申時。上詣崇政殿月臺。親押入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書李兢淵金勉柱。記注官卜台鎭。記事官林錫喆。以次侍立。上具布裹翼善冠白布袍布裹烏犀帶。乘輿出興泰門。上曰。兵曹判書卽爲牌招。上曰。都承旨與注書一員。詣奎章閣。奉審以來。上詣崇政殿月臺。就板位親押訖。上曰。今日異於常時。入直軍兵外皆退去。輦輿儀仗軍。皆勿待令。上入齋殿。諸臣以次退出。
정조 0년
丙申十二月三十日酉時。上御齋殿。左承旨左副承旨同副承旨。同爲入侍時。左承旨林鼎遠。左副承旨鄭民始。同副承旨李鎭衡。假注書李兢淵。記注官卜台鎭。記事官林錫喆。以次進伏訖。上曰。左承旨馳詣宗廟景慕宮。右承旨馳詣永禧殿儲慶宮。同副承旨馳詣徽寧殿延福殿。奉審以來。上曰。兵曹判書承牌乎。民始曰。俄者牌不進矣。上命書傳敎曰。宿衛重地。不當若此。況經一都目。銓官何必辭遞。文具之事。予甚不取。兵曹判書洪樂性推考。更爲牌招。命退。諸臣以次出。
정조 0년
丙申十二月三十日初更四點。上御齋殿。左副承旨入侍時。左副承旨鄭民始。假注書李兢淵。記注官卜台鎭。記事官林錫喆。以次進伏訖。上曰。春享祭報府持入。賤臣承命奉進。上命民始讀奏。命書傳敎曰。朝見報府。正朝祭獻官差塡。或多不均。殊非向日筵敎於該堂之意矣。今又見來年春享大祭報府。不特不均。亦是駭眼。始初春享齋官。差塡銓曹之臣。若念予重祀典之意。其所慢忽。豈至於此哉。欲知委折。爲先自政院。招致吏郞問啓。今夜雖是誓戒。報府修正後爲之事。卽爲分付。命退。諸臣以次出。
정조 0년
丙申十二月三十日三更一點。上御齋室。左副承旨入侍時。左副承旨鄭民始。假注書金勉柱。記注官卜台鎭。記事官林錫喆進伏訖。上曰。五禮儀儺儀卷及古禮軍禮嘉禮卷持入。賤臣承命持入。上命承旨讀奏儺儀卷。民始讀訖。上曰。時夜幾更乎。民始曰。三更二點矣。上曰。行禮陳設。似必移時。分付禁漏官。趁時刻當限單子卽入。賤臣承命出。分付。上曰。獻官單子。何不入啓乎。催促入之。禁漏官時刻單子入啓。上將詣孝明殿。命承史先退。承史退出。
정조 1년
行都承旨洪國榮藥院直。左承旨林鼎遠坐。右承旨趙瑍坐。左副承旨鄭民始坐。右副承旨徐有防坐直。同副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚病。
정조 1년
上在慶熙宮。停常參經筵。
정조 1년
大殿王大妃殿惠慶宮中宮殿。政院玉堂親祭罷後奉慰問安。答曰。知道。
정조 1년
大殿王大妃殿惠慶宮中宮殿。藥房親祭罷後口傳問安。答曰。知道。
정조 1년
大殿。王大妃殿惠慶宮中宮殿。政院玉堂歲謁單子問安。答曰。知道。
정조 1년
傳于林鼎遠曰。都承旨入侍。
정조 1년
以全羅監司李普行狀啓。靈巖居良人洪厚軍等渰死事。咸鏡監司趙重晦狀啓。★★★李武致妻★召史等爲虎囕死事。忠淸監司徐有隣狀啓。永同★★★愼惡只等渰死事。慶尙左水使柳鎭恒伏啓。長鬐居柳奉牙等渰死事。傳于徐有防曰。令本道恤典擧行。
정조 1년
傳于洪國榮曰。都承旨入侍。
정조 1년
傳于徐有防曰。擧行後草記事。分付金吾。
정조 1년
李鎭衡。以禮曹言啓曰。景慕宮展拜。每於孟秋取稟事。定式矣。今春展拜。擇日於何間乎。敢稟。傳曰。以旬前擇入。而與璿源殿展拜日。同爲磨鍊。
정조 1년
又以禮曹言啓曰。歲首徽寧殿延福殿。當有展謁之禮。擇日以何間擧行乎。敢啓。傳曰。以旬前擇入。
정조 1년
又以禮曹言啓曰。歲首璿源殿自內行禮。以何間擇日乎。敢啓。傳曰。以旬前擇入。
정조 1년
又以禮曹言啓曰。太廟歲首展謁。例於歲飜後卽爲取稟。而自上方在諒闇中。不爲取稟之意。敢啓。傳曰。知道。
정조 1년
鄭民始。以兵曹言啓曰。每年朝參。例於元朝。本曹取稟。而取考謄錄。則國恤三年內。無朝參載錄之事。不得循例擧行。今番何以爲之乎。敢稟。傳曰。勿爲取稟。
정조 1년
徐有防以義禁府言啓曰。時囚罪人鄭景仁柳薰放送後草記事。命下矣。依傳敎竝卽放送之意。敢啓。傳曰。知道。
정조 1년
又以義禁府言啓曰。黃海道延安府付處罪人韓翼謩。忠淸道公州牧付處罪人金相福竝放送事。承傳啓下矣。臺啓未收殺之前。雖有放送之命。例不得擧行。韓翼謩金相福等事。合啓方張。不得擧行之意。敢啓。傳曰。旣有前例。何必防啓乎。
정조 1년
李鎭衡。以禮曹言啓曰。歲首璿源殿徽寧殿延福殿展謁及景慕宮展拜。以旬前擇入事。允下矣。展謁及展拜吉日。卽令日官推擇。則今正月初六日初八日俱吉云。以何日擧行乎。敢稟。傳曰。以初六日擧行。
정조 1년
丁酉正月初一日子時。上詣孝明殿。親行朔奠入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書李兢淵金勉柱。記注官卜台鎭。記事官林錫喆進伏訖。上具衰服。入就板位。贊禮啓請俯伏哭。上俯伏哭。獻官以下在位者皆俯伏哭。贊禮啓請止哭興四拜。上止哭。在位者皆止哭。上興四拜。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香獻酌。贊禮啓請俯伏興少退跪。上俯伏興少退跪。大祝東向讀祝訖。贊禮啓請俯伏興降復位。上俯伏興降復位。亞獻官行亞獻禮如初獻禮。終獻官行終獻禮如亞獻禮訖。贊禮啓請俯伏哭。上俯伏哭。在位者皆俯伏哭。贊禮啓請止哭興四拜。上止哭。在位者皆止哭。上興四拜訖。大祝納虞主。上詣望燎位北向立。大祝奉祝燎於坎。贊禮告禮畢。上還入齋室。改具布裹翼善冠白布袍布裹帶。乘輿還內。諸臣以次退出。
정조 1년
丁酉正月初一日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。日月易邁。歲律載更。伏惟孝思益復如新。而徹宵行禮之餘。聖候。若何。上曰。一樣矣。國榮曰。今日。卽我殿下元年之元月元日也。伏願聖上。念愼終惟始之訓。思繼天立極之道。學問之際。毋或因循而益懋緝熙之工。施措之間。毋或放忽而益盡振勵之政。上而祈永天命。下而致誠小民。以基億萬年無疆之休焉。上曰。今日之陳此勉戒。良用嘉尙。可不體念乎。國榮讀奏公事訖。上命退。諸臣以次出。
정조 1년
丁酉正月初一日辰時。上詣孝明殿。親行朝上食入侍時。左承旨林鼎遠。左副承旨鄭民始。右副承旨徐有防。同副承旨李鎭衡。假注書金勉柱。記注官卜台鎭。記事官林錫喆進伏訖。上具衰服。入就板位。俯伏哭拜如前儀。上詣盥洗位盥手。陞自東階詣尊所。仍詣香案前。三上香獻酌如前儀。上俯伏興降復位。俯伏哭拜亦如前儀。禮畢。上還齋室時下敎曰。歲初尙方表裏進上。一提調封進事。分付。賤臣承命出。分付。上還入齋室。諸臣以次退出。
정조 1년
丁酉正月初一日午時。上詣孝明殿。親行晝茶禮入侍時。左承旨林鼎遠。右副承旨徐有防。同副承旨李鎭衡。假注書金勉柱。記注官卜台鎭。記事官林錫喆進伏訖。上具衰服。入就板位。俯伏哭拜如前儀。上詣盥洗位盥手。陞自東階詣尊所。仍詣香案前。三上香獻酌如前儀。上俯伏興降復位。俯伏哭拜如前儀。禮畢。上還入齋室。諸臣以次退出。
정조 1년
丁酉正月初一日未時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上曰。韓金兩人。罪犯雖不輕。而譴罰已施於付處。義理將明於冊子。則宜有參酌之道。而且以先朝舊臣。年皆衰老。心有所不忍者。欲爲放釋矣。國榮曰。聖敎實出於寬大之意。而第在廷之臣。豈無爭執之擧乎。上曰。在下者雖或爭執。而予意則必欲放之矣。仍命書傳敎曰。纂輯冊子將成。義理可以明矣。況歲律已更者乎。韓翼謩金相福竝放送事。分付該府。國榮讀奏禮曹展拜草記。命書判付。仍命退。諸臣以次出。
정조 1년
行都承旨洪國榮藥院直。左承旨林鼎遠坐。右承旨趙瑍坐直。左副承旨鄭民始坐。右副承旨徐有防坐直。同副承旨李鎭衡坐。注書二員未差。假注書李兢淵藥院直金勉柱仕直。事變假注書鄭東浚仕。
정조 1년
鄭民始啓曰。卽伏見京畿水使李邦一。去丙申年秋冬等褒貶啓本。則邊將無一人居下。殊無嚴明殿最之意。推考警責。何如。傳曰。允。
정조 1년
徐有防啓曰。合辭方張之時。諫院無進參之員。事甚未安。除在外外。呈告人員。倂卽牌招。何如。傳曰。允。
정조 1년
趙瑍。以弘文館言啓曰。新除授副應敎林蓍喆。時在江原道襄陽任所。經筵入番事緊。請斯速乘馹上來事。下諭。傳曰。依啓。
정조 1년
鄭民始。以義禁府言啓曰。付處罪人韓翼謩金相福等。合啓方張。不得放送事。草記批旨內。旣有前例。擧行後草記事。命下矣。設有前例。在謫罪人之臺啓未收殺前。直爲放送。論以國體。終涉謬例矣。韓翼謩金相福等。合辭方張。聖批雖如此。不得擧行之意。惶恐敢啓。傳曰。知道。
정조 1년
又啓曰。左議政金尙喆。右議政鄭存謙。依下敎來待矣。傳曰。入侍。
정조 1년
備忘記。傳于林鼎遠曰。農者。天下之大本。民之所以爲天者也。歲首董飭。卽我列祖務本之盛意。而守令七事。農又居首。則其在承流之臣。守土之官。罔敢或忽。事理當然。而逮至挽近。便作文具。無一實效。可勝歎哉。況今年歲首。卽予元年元朝。凡在恤民之政。安民之道。宜無所不用其極。以體我列祖子惠之德。而惟其莫切於民産。最關於邦本者。惟農事是已。噫。古語有之。一夫耕之。十人食之。霑體塗足。夏畦爲甚。而秋場纔收。冬糧輒竭。官租催納。甕盎亦空。蔀屋呼庚之狀。如在目中。聊知終歲之勤勞。竟歸王國之用。官府之需。則雖使日闢閑土。歲起荒田。民産之不敷。固無怪矣。重之以莅民者。未有佩犢之戒。趨末者實多★食之弊。不幸而間値饑饉。則餓殍載野。赤子塡壑。勢之然也。經曰。三年耕。必有一年之食。又曰。旣富可穀。旣不得仰事俯育之樂。則又何責親君死長之義哉。嗟我分憂之臣。體宵旰之愍恤。念民生之疾苦。省耕課農。補其不足。堤堰灌漑。務與實惠。滿車盈箱。爲農夫之慶。遺秉滯稙。伊寡婦之利。使地無遺利。民樂其業。庸副今日懃懇之論事。下論于諸道之臣兩都留守。
정조 1년
備忘記。傳于林鼎遠曰。予以寡昧。纘承我列祖丕丕基。志切愛民。政先利納。而治未及於朞月。化未及於生民。夙夜祗懼。罔或暇逸。矧玆新正。卽予元年。陽春布和。萬物方暢。思欲對天之時。體天之仁。普濟我億兆生靈。而不幸東北二方。饑饉最甚。旱澇風雹。收獲無幾。凍餒殿屎。流散居多。有土之民。無穀可食。無土之民。失所靡體。催稅納租。室家如磬。扶老携幼。道路行丐。噫。予爲牧民之主。一夫之飢。猶己之飢。一夫之寒。猶己之寒。況今之萬姓顑頷。如在溝中。爲民父母。使赤子不獲其所者。究厥咎責。職由一人。言念兩道。玉食靡甘。賙賑之策。夙宵講究。旣付於道臣。申之以御史守令之辭陛者。亦莫不諄諄面飭。凡在分憂之責者。體予至意。夙夜孜孜。着意撫摩。盡心賙恤。使飢困者。旣於溝壑。流亡者。得以安堵。又其種糧之俱乏者。耕牛之不給者。區劃勸分。毋令東作失期。以貽嗣歲之憂。嗚呼。一命之士。存心於愛物。猶爲所濟。況予爲一國之主。豈不能活我兩道之民乎。咨庸監司曁御史。申飭列邑。布告父老。凡可以利吾民而濟吾民者。或以便宜。或以狀聞。俾有實效。東北不大夫之有私積者。苟能體朝廷之德意。以獨活爲恥。周急恤窮。多能全活。則豈惜褒賞之典乎。嗚呼。德未能格天。惠未能及民。至於蕩析離居。今雖散倉移粟。董飭分賑。是不過使飢者旣死。走者復還而已。是豈足爲安生樂業之實惠也哉。
정조 1년
備忘記。傳于林鼎遠曰。今下備忘。不諭于咸鏡江原道觀察使及北道監賑御史。
정조 1년
大司憲李命植。大司諫尹弘烈。司諫李謙彬。掌令朴在源。校理李在學李鼎揆。副校理李獻慶鄭宇淳。正言鄭志儉成鼎鎭。修撰李儒慶閔養燮。副修撰朴天衡啓曰。請和緩爲先削考其號。依律處斷。條辭見上
정조 1년
請還寢付處罪人韓翼謩放送之命。仍施遠竄之典。條辭見上
정조 1년
請還寢付處罪人金相福放送之命。爲先施以遠竄之典條辭見上
정조 1년
大司憲李命植。大司諫尹弘烈。司諫李謙彬。掌令朴在源。正言鄭志儉成鼎鎭啓曰。請穩城府定配罪人趾海。濟州牧定配罪人纘海。更令王府拿鞫嚴問。快施當律。條辭見上
정조 1년
請薪智島定配罪人敬彬。熊川縣定配罪人成運。亟令王府更爲拿鞫得情。條辭見上
정조 1년
請還寢象厚放歸田里之命。仍施絶島定配之典。條辭見上
정조 1년
請洪樂任亟命王府拿鞫嚴問。
정조 1년
請黑山島定配罪人金龜柱。依律處斷。條辭見上
정조 1년
請杖配罪人韓命周。亟令王府設鞫嚴問。條辭見上
정조 1년
掌令朴在源啓曰。請大靜縣爲奴罪人金壽賢。依律處斷。條辭見上
정조 1년
請鏡城府定配罪人述海。拿鞫嚴問得情。條辭見上
정조 1년
請爲奴罪人河翼龍金重得。亟命王府拿鞫得情。怯正王法。條辭見上
정조 1년
請放逐罪人安大濟。更令王府拿鞫得情。條辭見上
정조 1년
請河東府定配罪人李克生。依律處斷。條辭見上
정조 1년
請梁山郡定配罪人錫達。依律處斷。條辭見上
정조 1년
請削出罪人金漢蓍。亟施竄配之典。條辭見上
정조 1년
請海南縣竄配罪人金載順。亟令王府拿鞫嚴問。條辭見上
정조 1년
請削出罪人李澤遂會遂。竝施屛裔之典。條辭見上
정조 1년
請韓後翼。亟令王府拿鞫嚴問。
정조 1년
請昌城府定配罪人趙𡷗。更令王府拿鞫得情。條辭見上
정조 1년
又啓曰。新除授持平李夔。時在平安道陽德縣任所。請斯速乘馹上來事。下諭。上曰。依啓。
정조 1년
司諫李謙彬。正言鄭志儉成鼎鎭啓曰。請南海縣圍籬安置罪人具庠。更令王府嚴鞫得情。快正王法。條辭見上
정조 1년
請大靜縣爲奴罪人金壽賢。更令王府拿鞫嚴問。依律處斷。條辭見上
정조 1년
請旌義縣荐棘罪人尹泰淵。亟令王府拿鞫嚴問得情。快正王法。條辭見上
정조 1년
請爲奴罪人河翼龍金重得。亟命王府拿鞫得情。快正王法。條辭見上
정조 1년
請海南縣定配罪人李弘濟。亟令王府拿鞫嚴問。條辭見上
정조 1년
丁酉正月初二日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖候。若何。上曰。一樣矣。命書傳敎曰。春到記。當依舊例。分製講試取。明日朝食堂到記。禮房承旨馳詣太學取來。上曰。左副承旨持肅廟寶鑑入侍。左副承旨鄭民始進前。奉進寶鑑。上命讀奏勸農綸音。命國榮先退。命民始書傳敎曰。祈穀祭受香在明。發遣吏郞。諸執事淸齋與否。摘㚥以來。又命書曰。璿源殿行祭。徽寧殿展拜。當自內爲之後。延福殿展謁。依例爲之。景慕宮展拜時。兼行酌獻禮。以此知悉。毓祥宮展拜。依例爲之。義烈宮。以自內行禮磨鍊。上曰。左右相入侍。出榻敎命退。諸臣以次出。
정조 1년
丁酉正月初二日辰時。上御興政堂。左承旨入侍時。左承旨林鼎遠。假注書金勉柱。記注官卜台鎭。記事官林錫喆進伏訖。上曰。左右相都承旨入侍。出榻敎賤臣承命出傳。左議政金尙喆。右議政鄭存謙。都承旨洪國榮偕入進伏。尙喆存謙進前問候。上曰。一樣矣。王大妃殿氣候。若何。上曰。安寧矣。惠慶宮氣候。亦何如。上曰。安寧矣。尙喆起伏曰。歲律已改。今年。卽聖上卽祚元年也。臣等慶忭。曷有其極乎。上出示備忘曰。昨日未暇頒示。今日卿等入侍見之。可也。仍命都承旨讀之。國榮讀奏訖。尙喆存謙曰。伏覩綸音。辭旨譪然。不勝欽仰矣。上曰。左承旨持備忘先退。鼎遠奉出。尙喆曰。初六日諸處展拜時。一日內似難盡爲行禮。何以擧行乎。上曰。所奏誠然。初六先行璿源殿酌獻禮。仍詣徽寧殿延福殿展拜後經宿。翌日詣景慕宮展拜還宮時。歷拜毓祥宮義烈宮。好矣。尙喆曰。如是磨鍊。似甚便好矣。上曰。依此擧行之意。分付。可也。尙喆奉進內下日記奏曰。文字間多有誤字及文義可疑處。故皆付標以入矣。上曰。逐段讀奏。可也。尙喆讀奏。上曰。左相看字甚精。付標處皆好。須依此改之也。至李溎金相福事。上曰。李溎事。何如。其趨附麟賊。隨時俯仰。世所共知。而向來袖箚。尤極非矣。陳疏或可。而袖箚則怪矣。且厚謙罪惡旣彰之後。不啻若腐鼠孤雛。則其所聲討。雖非渠劄。豈無他人乎。其欲厭然自揜之狀。如見肺肝。尤可痛也。尙喆曰。向與麟賊往來交遊之事。果有其時傳說矣。國榮曰。李溎之行已鄙悖。爲世指目。論其罪伏。固不足惜。而直謂之逆則未也。然則其在愼恤之道。宜加酌量矣。上曰。然矣。渠雖無狀。謂之逆則過矣。然載錄於日記。則當有自下爭執之論乎。國榮曰。臺論峻發。勢所必至。聖上雖欲曲貸。亦末如之何矣。自上酌量處分。好矣。上曰。如李溎輩。何足深責。旣欲附生。則不必載錄於日記。雖不載錄。渠豈可復齒於人乎。尙喆曰。然則李溎事。何以爲之乎。上曰。删抹無妨矣。國榮曰。金相福若直斷以邦憲。則無容更達。而不然則亦有酌處之道矣。上曰。金相福事。日記中旣錄其緊關。則不必逐條立斷矣。上曰。予在春邸時。已習於日記。便成課工。若一日暫廢。則殆同無所事矣。國榮曰。伏覩案上有小冊。邇來亦不廢日錄乎。上曰。此非漫錄略記日所爲事。自附於趙抃焚香告天之意矣。上曰。左副承旨入侍。出榻敎上命左右相都承旨先退。尙喆存謙國榮先爲退出。鄭民始承命進伏。上命書傳敎曰。歲首展謁。當日展拜於毓祥宮義烈宮。曾有冊子手敎。而昨日未及下敎矣。以此令該曹知悉。磨鍊儀註。向者禮判入侍。欲諭未果。季春。例有展拜取稟草記。此則稠疊勿爲事。分付。上命退。諸臣以次退出。
정조 1년
丁酉正月初二日未時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上曰。動駕旣已經宿爲定。則宜有傳敎矣。仍命國榮書傳敎曰。大臣旣奏。一日之內。必多窘速。眞殿亦當曉前行禮。初六日昌德宮經宿事分付。命退。諸臣以次出。
정조 1년
丁酉正月二日酉時。上御尊賢閣。都承旨入侍時。行都承旨洪國榮。假住書李兢淵。記注官卜台鎭。記事官林錫喆以次進伏訖。上命讀奏公事。仍命書判付。國榮曰。講筵停轍。已至多日。殊甚可悶矣。今當歲首。日候亦不甚寒。晉接儒臣討論經史似好矣。上曰。卿言正合予意矣。上曰。左副承旨與玉堂上下番入侍。命退。諸臣以次出。
정조 1년
丁酉正月初二日初更。上御尊賢閣。右副承旨玉堂上下番入侍時。右副承旨徐有防。校理李在學。修撰閔養燮。假注書金勉柱。記注官卜台鎭。記事官林錫喆進伏訖。上曰。俄者所下綸音及備忘記儒臣見之否。在學曰。伏覩矣。上曰。綸音若已正書。一本持入。賤臣承命出奉入。上命承旨讀奏。有防讀訖。上曰。有誤字改書頒布事。分付政院。賤臣承命出分付。上曰。玉堂下番出去。考禮記三年耕大文卷持入。養燮承命考入。上曰。陸宣公奏議持入。賤臣承命持入。上命上番讀奏議訖。上曰。左右承旨入侍。左承旨林鼎遠。右承旨趙瑍以次進伏。上曰。適有內饌。雖於此時。有異宣醞。故特召之。須與儒臣分味。好矣。諸臣食已。上命玉堂先退。上命書傳敎曰。日氣頗有春意。許久停筵可悶。明日晝講爲之。有防曰。今番都政。武兼李光燮。入於訓鍊主簿首望而不知。末望南正周之受點。矇然肅謝。事極駭然。推考警責。肅謝單子勿施。何如。上曰。依爲之。出擧條上命退。承史退出。
정조 1년
行都承旨洪國榮藥院直。左承旨林鼎遠坐。右承旨趙瑍坐。左副承旨鄭民始坐直。右副承旨徐有防坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚病。
정조 1년
以承傳色口傳下敎曰。社稷祈穀大祭傳香後。左承旨馳詣。祭物奉審。諸報事摘奸以來。
정조 1년
傳于李鎭衡曰。左副承旨入侍。
정조 1년
傳于徐有防曰。軍士房承旨入侍。
정조 1년
趙瑍啓曰。江華留守金鍾秀。依下敎來待矣。傳曰。入侍。
정조 1년
李鎭衡。以禮曹言啓曰。卽位增廣擇日擧行事。允下矣。今年大比科初覆試。雖已擇日。增廣事體甚重。各項吉日以春間推擇以入。而式年初覆試則以秋間退定。更爲推擇吉日。何如。傳曰。允。
정조 1년
鄭民始。以兵曹言啓曰。今日中日。所當以祈穀大祭齋戒頉稟。而摠府之循例諸出標信事甚矇然。當該堂上推考草記勿施。何如。傳曰。允。
정조 1년
丁酉正月初三日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖候。若何。上曰。一樣矣。國榮曰。明日殿座處所。何以爲之乎。上命書傳敎曰。明日當於崇政殿。製講試取。儀曹知悉。又命書曰。今日以祈穀齋戒。中日不爲設行。則晝講亦爲待下敎擧行。命退。諸臣以次出。
정조 1년
丁酉正月初三日巳時。上御尊賢閣。左副承旨入侍時。左副承旨鄭民始。假注書金勉柱。記注官卜台鎭。記事官林錫喆進伏訖。上曰。藥房提調入侍。提調徐命善進伏。上曰。新年初見卿矣。命善起伏曰。然矣。民始曰。兵水使陞遷後傳授密符時。院吏賚去。事甚疎忽。雖云古規。而似是謬例。合有變通之道矣。上曰。所奏誠然。從後更稟。可也。上曰。全羅兵使密符賚去院吏。姑勿出去。待下敎出去事。分付。賤臣承命出。分付。上曰。太學到記修整以入事。分付。賤臣承命出傳。上命書傳敎曰。奎章閣堂郞牌招入侍。上曰。江華留守入侍。同副承旨入侍。仍命少退。諸臣退出。
정조 1년
丁酉正月初三日午時。上御興政堂。奎章閣堂郞藥房提調。江華留守同爲入侍時。奎章閣提學黃景源。直提學洪國榮。直閣李秉模。藥房提調徐命善。江華留守金鍾秀。左副承旨鄭民始。同副承旨李鎭衡。假注書金勉柱。記注官卜台鎭。記事官林錫喆進伏訖。上曰。提學明年當入耆社乎。景源曰。臣生於戊子臘月立春後。故以己丑生行世。後年當入耆社矣。仍命宣饌。上曰。歲改有日。故欲見卿等而召之矣。上曰。江華留守交龜於何處乎。鍾秀曰。交龜於陽川縣矣。上曰。卿來時。江氷。何如。鍾秀曰。上來時。略有泮澌。故搞氷艱渡矣。上曰。長寧殿奉審爲之乎。踵秀曰。例於到任後。卽爲祗肅矣。上命民始鍾秀先退。景源曰。臣適入侍。敢此仰達矣。闡義昭鑑刊布時。竝刊諺解。今番纂輯廳。亦刊諺解頒布。好矣。上曰。從當議定。可也。仍命退出。上曰。直閣今日入直乎。秉模曰。入直於纂輯廳矣。上曰。明日科次製述當先。畢於講經乎。命善曰。若出長文。則未能預度。而不然則製述當先之矣。上曰。表賦難易。何如。命善曰。表難於賦矣。上命退。諸臣退出。
정조 1년
丁酉正月初三日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上命讀奏禮曹慶科草記。命書判付。國榮曰。增廣卽大比之科也。科規雖未及變通。而至於科場之不嚴。士習之不正。不可不先爲釐正。今番則申飭於諸道試官。俾有矯捄之效。好矣。上曰。先擇試官然後。可以責嚴科場正士習之道矣。國榮讀奏公事訖。上命退。諸臣以次退出。
정조 1년
丁酉正月初三日酉時。上御尊賢閣。左副承旨入侍時。左副承旨鄭民始。假注書金勉柱。記注官卜台鎭。記事官林錫喆進伏訖。上曰。兵曹正郞沈念祖入直與否知入。賤臣承命出。還入奏曰。佐郞李益運入直云矣。上曰。到記合爲幾人乎。民始曰。可九十人矣。上曰。多矣。崇政殿東西庭分坐。則足可容矣。此中當有實才。而何以則各自製呈。無混雜之弊乎。民始曰。雖嚴飭。而士習猝難變矣。上曰。向來翰試被抄人。皆實才矣。壯元善作。而徐龍輔尤爲奇特矣。徐龍輔日記幾何修整云耶。民始曰。姑未修入云矣。上曰。纂輯郞廳入侍。出榻敎又敎曰。同副承旨入侍。出榻敎李秉模李在學李鎭衡進伏。上曰。纂輯廳今無事役乎。秉模曰。日記尙未修整入來。故姑無事役矣。上曰。明日試士時。當頒紙乎。民始曰。然矣。玉堂中誰入試望乎。在學曰。無見差者矣。上曰。李普觀面貌比前。何如。而年紀幾何。在學曰。年近六十而顔貌衰老矣。上曰。陸宣公奏議。何當刊印乎。在學曰。板本今方較準。數日後可以始刊矣。上曰。當爲幾卷乎。在學曰。當爲三卷矣。上曰。奏議入之。賤臣持入。上曰。一卷張數爲幾何。而合一秩爲幾張乎。鎭衡對曰。合爲二百六十一張矣。上曰。印紙當入幾束乎。鎭衡曰。當入六束矣。上命玉堂及直閣分讀奏議訖。上曰。陸宣公奏議。言甚切實矣。鎭衡曰。非但言議切實。道學兼備矣。在學曰。今以朔書事。適有言端。敢此仰達矣。文臣朔書之規。蓋出勸課之意。其法甚美。而近來成一文具。楷字之自書者固尠矣。而至篆字則輒使畫員模畫以呈。事體道理太欠誠實。此後則勿論筆法之工拙。必皆自寫以呈之意。各別申飭。似好矣。上曰。所陳誠是。自政院另加申飭出擧條上命退出。諸臣以次退出。
정조 1년
行都承旨洪國榮藥院直。左承旨林鼎遠坐。右承旨趙瑍坐直。左副承旨鄭民始坐。右副承旨徐有防坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚病。
정조 1년
下直。平薪僉使金載欽。位羅萬戶吳顯周。寅火堡萬戶李尙郁。龍津萬戶金光淵。廢茂山萬戶趙觀。
정조 1년
鄭民始啓曰。合辭方張之時。兩司無詣臺之員。除在外外。呈告人員。倂卽牌招。何如。傳曰。允。
정조 1년
傳于趙瑍曰。下直邊將及初仕人留待。
정조 1년
傳于鄭民始曰。侍衛軍兵毛具雨具。
정조 1년
備忘記。傳于李鎭衡曰。吏判批下。莫重文字製進之事。豈可以不當引之引。一味違召乎。待開門牌招。申飭行公。
정조 1년
傳于李鎭衡曰。歲首次對。初十日來會事。分付。
정조 1년
趙瑍。以司饔院官員。以都提調提調意啓曰。本院奉事洪秉德。今番都政。泰陵直長遷轉。而昨秋柴場摘奸後。今年燔造物力。旣已主管矣。莫重燔造之任。不可付之於手生之人。本院直長中。依前例相換。以爲竣事之地。何如。傳曰。允。
정조 1년
又以禮曹言啓曰。因守陵官䄄狀聞。元陵位田。以慶尙道漆原縣柴宮山猪島等處劃定。而果是空閑之地。且有量外加耕與否。問於本道監司處矣。卽接慶尙監司啓粘連漆原縣監牒呈。則本縣柴宮山猪島等地。山腰山麓樹木陰翳之下。果有空閑耕墾之處。而假令爲五六十結云。今此位田望定處。旣是空閑加耕之地。則事當依狀請劃屬本陵。卽令地方官。斯速打量後。御覽成冊修正上送事。本道監司處。分付。何如。傳曰。允。
정조 1년
鄭民始。以兵曹言啓曰。今正月初六日動駕時。本曹補把京畿驛馬十五匹。依前例前期入把之意。分付本道。何如。傳曰。允。
정조 1년
吏曹判書李徽之疏曰。伏以臣。歲換新舊。節序推遷。伏惟孝思益復罔極。伏念臣不學無識。卽一空空人耳。濫蒙誤恩。再叨銓長。揣量才分。實深償車之憂。而感激寵私。未遂循墻之忱。黽勉隨行。夙夜兢兢。逃遁不得。如在針氈。今則都政過矣。臣拙露矣。人道瓜期之已滿。自知鞶遞之必蒙。而三度加由。肆蘄兪音。臣誠愕然失圖。宸迫靡定。日月之明。豈其有遺照。以大政後銓官之三辭。自是例也。謂近文具。不少矜察而然歟。臣雖不肖。何敢飾詐虛讓。故犯不誠之科乎。實有萬萬煎悶。不可蹲冒者。其端不一。嗚呼。謏才寡聞。久接銓衡。終倖免辜。斷無是理。是臣一宜遞也。只憑恩榮。仍據淸要。鬼猜人怒。必招天殃。是臣二宜遞也。鉛刀已試。芻狗已陳。以讓良才。毋防賢路。是臣三宜遞也。年邁病痼。神氣憒憒。就閑調養。庶或少愈。是臣四宜遞也。初擬已遞。竟復苟冒。三單是僞。四維可戒。是臣五宜遞也。臣之必遞之義。若是的然。而猶且盤礴。不思自處。則私心之兢蹙。物議之指笑。儻復如何哉。此宜天地之蕩蕩。俯憐昆蟲之蠢蠢矣。噫。疾痛之甚。必號父母。匹夫之誠。猶感神明。此臣所以仰恃前後眷遇之寵。冀蒙終始生成之澤。情之危苦。辭亦猥越。敢陳由中之懇。更瀆聽卑之天。伏乞聖明。亟垂哀矜。特賜遞改。以安私分。以幸公私焉。今以景慕宮酌獻禮祭文製進事。天牌儼臨。進身無路。臣尤死罪。答曰。省疏具悉。不當以經一都政。爲必遞之限。已諭於筵席。且畀卿銓任。取卿耿介。則豈可復循例讓。卿勿過辭。卽爲行公。
정조 1년
行兵曹判書洪樂性疏曰。伏以歲律倐改。孝明殿朔奠奄過。仰惟聖孝。無窮攀號益新。仍伏念臣。猥以無似之賤。叨受不稱之任。感激恩造。殫竭驅策。才短而責重。識淺而事鉅。左右牽架。東西塗抹。四五朔之間。疪類百出。本末畢露。雖蒙我聖慈曲賜寬庇。得免大何。而其不能諧物情而厭衆望則必矣。乃於大政之日。遽承引對之命。慰諭溫諄。眷毗隆重。螻蟻賤品。何以得此。咫尺前席。感淚盈眦。至於初告纔呈。庚牌狎降。事異恒例。恩出格外。不得不冒犯違傲。恭俟威譴。而聖度優假。不惟不加之罪。特下懃懇之敎。責以侍衛之重。臣於是。他不暇顧。冒沒趨膺。自顧廉防。放倒甚矣。夫一經都政。視若瓜限者。事近文具。誠如聖敎。臣何敢苟循例讓之習。以圖自便之計。而唯此見職。初非彷彿於臣者。不但臣固自知。抑亦不逃於淵鑑之下矣。今若憑恃寵私。夤緣久蹲。不思自處之道。則一身狼狽。固不足言。其奈孤聖簡而僨國事。何哉。反覆揣量。有萬分必遞之義。無一毫仍冒之勢。今日殿座有命。而末由趨參於陪扈之列。臣罪至此。尤無所逃。玆敢罄竭危衷。疾聲哀籲。伏乞天地父母。俯察由中之懇。特推體下之仁。亟命鐫臣本兵之職。俾得優游散地。隨分圖報。以率生成之澤焉。且臣所帶春秋兼銜。與監事臣鄭存謙。有親査應避之嫌。揆以法典。在下當遞。乞命該曹照例遞改。以重公格。千萬幸甚。答曰。省疏具悉。所辭過矣。卿其勿辭行公。春秋兼銜。下該曹稟處。
정조 1년
丁酉正月初四日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖體。若何。上曰。一樣矣。國榮曰。事變假注書改差啓辭。昨有勿施之敎。而病勢危重。不得仕進云矣。上曰。果有實恙。則改差。可也。上曰。殿座時刻。整齊後入之。試官率擧子祗迎事。分付。國榮曰。湯劑停止。已至多日。自今日進御。何如。上曰。唯。命退。諸臣以次出。
정조 1년
丁酉正月初四日辰時。上御崇政殿。儒生製講入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書李兢淵金勉柱。記注官卜台鎭。記事官林錫喆侍立訖。上具布裹翼善冠白布袍布裹帶。乘輿出興泰門。上命書傳敎曰。兵判批下。卽爲牌招侍衛。上詣孝明殿展拜。還詣崇政殿殿座後。上曰。試官趙尙鎭代。改擬以入。出榻敎上曰。雪意稍霽乎。國榮曰。少霽矣。上曰。儒生分坐左右月廊。則可以容坐乎。民始曰。一間可坐四五人。如是分排。則足可容矣。上曰。試官行禮。催促爲之。製述試官右議政鄭存謙。兼禮曹判書蔡濟恭。吏曹參判沈履之。大司成李秉鼎。兵曹參議李義翊。吏曹正郞李秉模。佐郞李敬養。講經試官領敦寧金陽澤。行工曹判書徐命善。兵曹參判李在簡。禮曹參議李普觀。刑曹參議李崇祜。兵曹正郞沈念祖。副司果金熹行四拜後。製述試官以次進伏。上曰。試所承旨知委。應講儒生待令於月臺。製述儒生分坐東西月廊。可也。國榮曰。掌議雖不參到記。曾有一體應擧之例。今番則何以爲之乎。上曰。掌議誰也。國榮曰。沈公著也。上曰。依例許赴。可也。對讀官李秉模李敬養。奉書題紙進前。上命書題訖。上曰。先頒紙後懸題。又敎曰。大司成申飭儒生。使之整齊分坐。勿爲雜亂。可也。又敎曰。分付結束色。地排不足。則空石鋪之。又敎闕門不閉。雜人出入。事極駭然。禁喧郞推考事。分付。命懸題。存謙曰。限酉時太晩矣。上曰。稍緩時限。使之盡意製呈。無妨矣。存謙曰。題意甚好。況當元春試士。此題尤好矣。上曰。儒生雜坐。不能整齊。事甚駭然。分付試所承旨及大司成。以若不整齊。當爲停擧之意。申飭。可也。有防曰。入場儒生。不卽整齊。師儒之長。不可無飭。推考。何如。上曰。國子長推考。掌色停擧。可也。出擧條上曰。下直邊將及武弁初仕人入侍。賤臣承命出。與平薪僉使金載欽。龍津萬戶金光淵。位羅萬戶吳顯周。廢茂山萬戶趙德觀。寅火堡萬戶李尙郁。部將金就明韓翊柱偕入進伏。上下詢姓名履歷及武技。至吳顯周。上曰。汝下去。將何以治鎭。顯周曰。撫恤土卒。當盡心爲之矣。上命承旨讀宣諭訖。命退出。又命書傳敎曰。今下弓矢。廢茂山萬戶趙德寬處給送。上曰。製述試官少退。講經試官就坐。抽籤講生。使之應講。又敎曰。預書講章。循次呼名。可也。上曰。吏判上疏入之。賤臣承命持入。上命國榮讀奏訖。上曰。講生應講幾盡爲之乎。命善曰。尙未過半矣。上入小次。上曰。副提調持加減心腎湯入侍。出榻敎國榮奉進湯劑。上進御。上還御殿座。敎曰。講生尹德性李升運。俱純通。當以製述比較。卽爲懸題。講畢後。上曰。臺臣入侍。正言成鼎鎭進伏曰。請旌義縣荐棘罪人尹泰淵。亟令王府拿鞫嚴問得情。快正王法。上曰。不允。鼎鎭曰。請大靜縣爲奴罪人金壽賢。更令王府拿鞫嚴問。依律處斷。上曰。不允。鼎鎭曰。請旌義縣爲奴罪人河翼龍金重得。亟命王府拿鞫得情。快正王法。上曰。不允。鼎鎭曰。請南海縣圍籬安置罪人具庠。更令王府嚴鞫得情。快正王法。上曰。不允。鼎鎭曰。請南海縣竄配罪人金載順。亟令王府拿鞫嚴問。上曰。不允。鼎鎭曰。請海南縣定配罪人李弘濟。亟令王府拿鞫嚴問。上曰。不允。措辭竝見上上曰。製述試券。捧幾軸乎。鼎遠曰。合爲六十三張矣。上命書傳敎曰。藝文提學。方在試所。前大提學李徽之牌招。景慕宮酌獻禮祭文。其令製進。上曰。試官進前考券。禮判吏參亦爲可否參考。可也。又敎曰。白文呈券幾人乎。坼封知名以奏。民始曰。皆是鄕儒矣。上命書傳敎曰。大司成推考。雷同儒生停擧。上曰。講經比較試券。持入考之。畢考後。上命書敎曰。製述居首進士李百亨。殿講居首幼學李升運。竝直赴殿試。製述之次進士李翼晉。殿講之次純通幼學金治正蔡弘直。竝直赴會試。其餘殿講之次儒生。依昨年秋到記。分等捧傳旨。秉鼎進伏曰。今番齋任停擧之敎。實緣臣不能檢飭之失也。方切悚惶。而近來齋任。人皆厭避。而此儒獨能慨然行公矣。今此停擧。還甚可矜。故敢此仰達矣。上曰。當有分揀之道矣。禮畢後上還內時。兵判洪樂性曰。今月初六日昌德宮經宿時。內外入直及巡邏等事。一依時御所例擧行之意。分付各軍門。何如。上曰。依爲之。出擧條上還內。諸臣以次退出。
정조 1년
丁酉正月初四日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上命讀製講入格試券。上曰。近來科表。比前稍勝耶。國榮曰。大科之不出表題。已多年所。故所謂儷文。尤不成樣矣。近來則比前稍勝。以此觀之。一世之趨向。專在於在上者所尙之如何矣。上曰。然矣。國榮讀奏公事訖。命退。諸臣以次出。
정조 1년
行都承旨洪國榮藥院直。左承旨林鼎遠坐直。右承旨趙瑍坐。左副承旨鄭民始坐。右副承旨徐有防坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚病。
정조 1년
藥房都提調鄭存謙。提調徐命善。副提調洪國榮啓曰。節屆春元。聖慕惟新。昨日親臨寒殿。竟夕試士。伏未審夜間。聖體。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。後日次入侍。大妃殿惠慶宮氣候一樣矣。
정조 1년
王大妃殿惠慶宮中宮殿。藥房口傳問安。答曰。知道。
정조 1년
以承傳色口傳下敎曰。明日璿源殿。祭享祭物。當自內措備。祭酒早爲待令事。分付。
정조 1년
以大司諫尹弘烈。司諫李謙彬。正言鄭志儉。牌不進罷職傳旨。傳于徐有防曰。只推。
정조 1년
傳于李鎭衡曰。入格儒生入侍。
정조 1년
以香室春享大祭受押單子。傳于李鎭衡曰。代押。孝明殿親祭。
정조 1년
徐有防啓曰。逐日合辭之時。憲府無進參之員。事甚未安。除在外疏批未下外。大司憲李命植。卽爲牌招。何如。傳曰。允。
정조 1년
傳于洪國榮曰。副提調持加減心腎湯入侍。
정조 1년
傳于林鼎遠曰。副提調都承旨入侍時。他承旨入侍事。使司謁下敎已久。而尙不入侍。喉舌之義安在。事未前有。亦甚慢忽。俄者入侍都承旨外。在院諸承旨。一倂推考。他承旨入侍之命。置之。
정조 1년
傳于洪國榮曰。俄者詣閤承旨。率入格儒生入侍。
정조 1년
守宮加出假注書望。以尹㬦爲守宮假注書。
정조 1년
趙瑍啓曰。監察十三員內。或差祭或受由在外。明日擧動時。押班監察二員。無以備員。監察李羲星尹達東李灌。署前行公。使之擧行。何如。傳曰。允。
정조 1년
以平安監司狀啓。傳于鄭民始曰。卽爲草記稟處。
정조 1년
李鎭衡以備邊司言啓曰。卽因平安監司徐命膺狀啓。以陽德前縣監李夔。寧遠前郡守李延弼。限畢賑仍任事爲請矣。臺職之移拜。虞候之陞資。論以事面。與他稍異。而道臣旣爲賑邑民事。有此援例狀請。則有不可膠守常法。此兩邑守令。竝爲仍任之意。分付該曹。何如。傳曰。允。
정조 1년
鄭民始以都摠府言啓曰。明日動駕時。侍衛不可不備。摠管有闕代。令該曹口傳差出。以爲備員之地。何如。傳曰。允。
정조 1년
兵曹口傳政事。以河恩君垙爲都摠管。
정조 1년
林鼎遠啓曰。大駕詣昌德宮後。明日與再明日。王大妃殿惠慶宮。當爲問安。何承旨進去乎。敢稟。傳于林鼎遠曰。左承旨進去。
정조 1년
以慶尙監司狀啓。昆陽等官居良人姜六月金等渰死事。傳于李鎭衡曰。令本道恤典擧行。
정조 1년
以江華留守狀啓。還上舊逋。朝令之下。不能準捧。惶恐待罪事。傳于林鼎遠曰。勿待罪事。回諭。
정조 1년
趙瑍以內醫院官員。以都提調提調副提調意啓曰。院鍼醫有闕代。醫人白成一。鍼術精詳。以此人差下。令該曹依例付軍職。冠帶常仕。何如。傳曰。允。
정조 1년
鄭民始。以兵曹言啓曰。去冬三朔能麽兒考講時。訓鍊院判官朴載憲。講三次陣一次不通。依定式越捧一等。宣傳官沈公協。守門將李瀁部將李顯忠。訓鍊主簿李泰亨。講二次陣一次不通。監察李光浹。講一次陣二次不通。宣傳官林泰遠李彦愼。武臣兼宣傳官成致鳳尹相赫尹璋。部將朴載熙。義盈庫主簿趙彦彬。守門將金元甲金尙墀元命輔。訓鍊僉正李商五。講一次陣一次不通。都摠經歷權璹。宣傳官許勳。武臣兼宣傳官安慶櫶。講二次不通。訓鍊僉正成堣。主簿李長煜李彬。中樞府都事權熻。宣傳官申鳳周田佐顯李基成。武臣兼宣傳官辛弼垕申協李彦春李翼鉉朴成大鄭光述金聖倜李寅英洪浩源。軍器寺僉正崔致侃。判官鄭。主簿李達遂印敬信。部將具守諒尹壽民。典設司別提申濟金宗勳。講一次不通。都摠府經歷金㷞金鍾赫。宣傳官韓聖養李達觀。武臣兼宣傳官金處憲南正周。部將趙鎭祿李始喆。訓鍊院判官鄭宅興。陣一次不通。亦依定式。竝從重推考。何如。傳曰。允。
정조 1년
正言成鼎鎭啓曰。請南海縣圍籬安置罪人具庠。更令王府嚴鞫得情。快正王法。請大靜縣爲奴罪人金壽賢。更令王府拿鞫嚴問。依律處斷。請旌義縣荐棘罪人尹泰淵。亟令王府拿鞫嚴問得情。快正王法。請爲奴罪人河翼龍金重得。亟令王府拿鞫得情。快正王法。請海南縣定配罪人李弘濟。亟令王府拿鞫嚴問。請海南縣竄配罪人金載順。亟令王府拿鞫嚴問。條辭見上答院曰。不允。
정조 1년
掌令朴在源疏曰。伏以日月迅駛。歲律載新。仰惟我聖上攀慕之慟。益復罔極。仍伏念臣父年過七耋。癃衰善病。而客冬劇寒。重得毒感。委頓床玆。轉動須人。臣方左右扶將。晝宵焦熬之際。忽伏承柏府除命。而繼有鞫獄。親臨訊囚。臣於是時。不敢言私。章皇出肅。逐日趨簉。因循至今。而臣父所患。近益危篤。痰喘越添。食飮全却。顧臣情私。實無離捨供職之望。玆敢隨牌陳章。疾聲呼籲。伏乞天地父母。察臣至懇。亟賜鐫改。以便救護。仍治臣違傲之罪。以肅朝綱。千萬幸甚。答曰。省疏具悉。爾其勿辭。救護父病。
정조 1년
獻納成德朝疏曰。伏以日月遒盡。歲除旣迫。伏惟聖孝天至。感時悲慕。當復何極。臣於此際。獲奉納言除旨。繼以馹召有命。在臣分義。未暇他顧。方擬進身禁扃。少伸叫雲之痛。而不幸臣以望七衰癃之疾。忽添天行時感。頭面浮高。四肢疼痛。泄痢兼作。粒食全阻。房闥之間。轉側亦自須人。瞻望象魏。杳若雲天。只有伏枕悲泣而已。況今新化淸明。天討纔行。而網漏猶多。餘憂尙殷。至於和緩之爲造亂逞兇之首。而恩秩自如。泰淵之爲麟謙兩賊之爪牙。與養賊無間。而尙自假息。其餘三司之論列。關係至重。俱不容少緩。而率未蒙準許。邦憲不嚴。聽聞駭惑。臣旣在言地。而不能隨諸臣之後。力加聲討。以回天聽。則其失職孤負之罪。又不止爲常禮之虧缺也。抑惟念帝王初政。莫急於典學懋德。夫以虞夏殷周之盛。主聖臣哲。四境無虞。而警戒之言。不輟於廈氈之上。至若宋之南渡。夷虜縱橫。疆域半蹙。而朱子之造辟陳謨。必以內修外攘。兩擧爲說。此固爲從古人臣畜君格王之綱領頭䐉。而未可以他說而易之也。臣竊觀殿下於嗣服之後。求言之旨。來諫之誠。非不切至。而未見一人之陳說道理。體帖古訓。以裨我聖上進德修業之工。此豈古賢臣愛君忠國之義哉。若臣區區之意。則惟願我殿下勉學必以誠正。進德必以敦厚。命令必簡重。慮患必周詳。任人毋眩情僞。接下必惟赤心。毋滯於近小姑息之規。加意於深厚遠大之圖。而尤於大禹之卑宮惡食。文王之惠鮮懷保。參倚存省。上副列聖在天之靈。下係八域億兆之望。以啓億萬斯年無疆之休者。不可他求。而實在於是矣。臣懷此耿耿。久欲陳聞。而跡疎朝端。無緣得當。今適官以諫名。庶幾畢忠。而疾病如右。氣息凜涰。又無由撫演鋪述。仰效塵末。臣尤死罪死罪。伏願殿下。察臣疾病之實在危域。言職之不宜久曠。卽賜鐫改。以安微分。千萬幸甚。答曰。省疏具悉。所陳當留念。爾其勿辭。上來察職。
정조 1년
丁酉正月初五日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖體。若何。上曰。一樣矣。命書藥房批答。又命書掌令朴在源疏批。又命讀公事訖。上曰。寧遠陽德。箕伯。狀請仍任。兩守令。其皆善治云耶。國榮曰。臣未知治績之如何。而監司以賑事方殷。有此仍任之請。事當許施矣。上命退。諸臣以次出。
정조 1년
丁酉正月初五日巳時。上御興政堂。左承旨率入格儒生入侍時。左承旨林鼎遠。假注書金勉柱。記注官卜台鎭。記事官林錫喆。儒生李百亨李翼晉進伏訖。上曰。儒生進前。李百亨李翼晉進伏。命各誦科作訖。上曰。李百亨。誰之族乎。百亨曰。故參判李匡德之族也。上又問于李翼晉。翼晉曰。栗峰察訪李羽晉之弟也。上曰。李百亨則當觀殿試。益加努力。可也。命退出。上曰。俄者入侍有命。而擧行太緩。極爲非矣。且予非求助則初不頻接。而諸承旨互相推諉。不卽膺命。道理似不如是矣。鼎遠曰。其在分義。豈敢推諉。例於儒生入侍時。右承旨擧行云。故探問之際。以致遲緩。嚴敎至此。不勝惶悚矣。上曰。道理不當如此。一番面飭。烏可已乎。此後須相告戒。惕念奉行。可也。命退。承史退出。
정조 1년
丁酉正月初五日午時。上御尊賢閣。藥房副提調持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢以次進伏訖。絢奉進湯劑。上進御。上曰。吏曹判書入侍。賤臣承命出傳。吏曹判書李徽之進前。上曰。卿之辭遜太過。何爲此文具之事也。徽之曰。臣之控辭。實是由中。非爲飾讓。而批旨隆重。逈出尋常。如臣愚迷。何敢承當乎。上曰。景慕宮親祭文中有可改處。故召之。退出後付標入之。可也。上曰。左副承旨入侍。命退。諸臣以次出。
정조 1년
丁酉正月初五日午時。上詣孝明殿。親行晝茶禮入侍時。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書金勉柱。記注官卜台鎭。記事官林錫喆進伏訖。上具衰服。入就板位。俯伏哭四拜如前儀。詣盥洗位盥手。陞自東階詣尊所西向立。近侍酌酒訖。上詣香案前北向跪。三上香三獻酌如前儀。上俯伏興降復位。俯伏哭四拜如前儀。禮畢。上還入齋室。諸臣以次退出。
정조 1년
丁酉正月初五日未時。上御尊賢閣。左副承旨入侍時。左副承旨鄭民始。假注書金勉柱記注官卜台鎭。記事官林錫喆進伏訖。上曰。徐龍輔日記幾何入來乎。使之隨記卽入。而未及修整者。亦爲催促。又敎曰。經國大典禮典卷入之。又敎曰。同副承旨入侍。出榻敎賤臣承命出。持禮典卷。與李鎭衡進伏。上曰。國朝榜目及文獻備考科擧卷持入。徐龍輔日記中五月日記先入。賤臣承命持入。上親覽日記後。命還下。又敎曰。庚申年八月日記入之。賤臣承命持入後。命書傳敎曰。宮城開門。雖以差早。兵曹節目啓下。闕門日出前開門。而軍兵天明後聚軍事。卽爲分付各軍門。命退。諸臣退出。
정조 1년
丁酉正月初五日酉時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上命讀奏諸道狀啓。上曰。北道漕送之穀。果無不足之慮耶。國榮曰。前後劃給之數。幾準所請。北道賑政。似無不給之患矣。上曰。賑濟之要。專在於精抄均分。而抄飢難免淆雜之弊。分穀易有尾閭之患。爲守宰者若非其人。則賑穀雖多。亦何益哉。國榮曰。賑政之難。誠如聖敎。而日前備志。辭旨懇惻。殆令人感泣。爲今守宰者。曷敢不仰體宵旰之憂。克殫拯濟之道乎。上命退。諸臣以次出。
정조 1년
行都承旨洪國榮齋宿。左承旨林鼎遠齋宿。右承旨趙瑍齋宿。左副承旨鄭民始齋宿。右副承旨徐有防齋宿。同副承旨李鎭衡齋宿。注書二員未差。假注書李兢淵齋宿金勉柱齋宿。事變假注書未落點。
정조 1년
上在昌德宮。停常參經筵。
정조 1년
大駕。璿源殿入齋室後。政院玉堂藥房口傳問安。答曰。知道。
정조 1년
王大妃殿惠慶宮。遣承旨問安。答曰。知道。
정조 1년
傳于鄭民始曰。承史煖帽。侍衛軍兵毛具。
정조 1년
傳于林鼎遠曰。戶判來待。
정조 1년
傳于洪國榮曰。時原任大臣。戶都承旨入侍。
정조 1년
兵曹口傳政事。副司果李重馥李性吾任濟遠尹在醇金履厚尹尙東徐郁修李敬一。尹致性尹行晉安廷玹。
정조 1년
趙瑍以吏曹言啓曰。今此宗廟永寧殿徽寧殿。延福殿春享大祭執禮大祝。皆以侍從塡差。而時無職名人員。令該曹口傳付軍職。何如。傳曰。允。
정조 1년
鄭民始以兵曹言啓曰。依傳敎宣傳官趙鳳逵。決棍五度之意。敢啓。傳曰。知道。
정조 1년
又以訓鍊都監言啓曰。今此昌德宮擧動時。內外入直。依時御所例擧行事。命下矣。金虎門軍一百名。弘化門軍一百名。永肅門局出身四十五人。南營馬軍五十名。集春營軍五十名。廣智營軍五十名。各其將官率領入直。而還宮後撤罷之意。敢啓。傳曰。知道。
정조 1년
兵曹口傳政事。宣傳官洪致範。武兼金爔相換。
정조 1년
丁酉正月初六日卯時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。國榮曰。夜間聖體。若何。上曰。一樣矣。國榮曰。動駕時刻已至矣。上曰。當展拜孝明殿後動駕。以此分付。可也。命退。諸臣以次出。
정조 1년
丁酉正月初六日卯時。上詣昌德宮。擧動入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書李兢淵金勉柱。記注官卜台鎭。記事官林錫喆侍立。上具布裹翼善冠白袍布裹帶。乘輿出興泰門詣孝明殿展拜後。上出崇政門。降輿乘輦。詣昌德宮。命兵房承旨入侍。民始進前。上曰。寶劍不能整齊。中官推考。出駕前下敎又敎曰。分付兵曹守宮郞廳。嚴飭雜人。大駕到鍾閣前路。上命兵房承旨入侍。民始進前。上曰。大駕過留陣時。禁將只當祗迎。而直爲俯伏。分付宣傳官。招問該校知入。仍命書傳敎曰。介冑不拜之義。曾已下敎。行陣旣與班列有異。則禁營陣中。大將殊甚失儀。當該大將李漢膺。爲先推考。又命書傳敎曰。宣傳官擇差之敎。非止一再。而其所苟充。未有甚於今番都政。兵曹判書洪樂性推考。宣傳官洪致範不擇之尤甚者。相當職武弁中。卽爲相換。不能檢飭。致有此不能傳命之擧。焉用此宣傳官爲哉。行首宣傳官具以謙。爲先推考。大駕至肅章門降輦乘輿。下敎曰。宣傳官五員。持標信出去。分付各處解嚴。上入萬安門。諸臣以次退出。
정조 1년
丁酉正月初六日巳時。上御永依舍。都承旨入侍時。行都承旨洪國榮。假注書李兢淵。記注官卜台鎭。記事官林錫喆以次進伏訖。上曰。將詣璿源殿。奉審影幀大臣入侍。賤臣承命出傳。領敦寧府事金陽澤。左議政金尙喆。右議政鄭存謙進前。上詣璿源殿。就板位展拜訖。陞殿詣榻前。奉審又奉審櫃中奉安影幀。上曰。殿上奉安影幀綃本渝色。當以櫃中影幀。奉安于殿上矣。尙喆曰。昔年重摹。實出於先大王遠慮之聖意矣。上曰。奉安後當行告由。左相考見前例而來。尙喆承命出。還入奏曰。戊辰年永禧殿奉安時。則行大享。而至於璿源殿則無前例矣。上曰。旣無前例。當自內行告由。祭文則知申製進。行禮時。只承史入來。可也。奉安影幀訖。上命退。諸臣以次出。
정조 1년
丁酉正月初六日巳時。上詣徽寧殿延福殿展拜入侍時。行都承旨洪國榮。左承旨林鼎遠。右承旨趙瑍。左副承旨鄭民始。右副承旨徐有防。同副承旨李鎭衡。假注書李兢淵金勉柱。記注官卜台鎭。記事官林錫喆侍立。上具布裹翼善冠白袍布裹帶。乘輿出萬安門。詣徽寧殿展拜。仍諸延福殿奉審後行酌獻禮。禮畢。上由協陽門還內。諸臣以次退出。
정조 1년
丁酉正月初六日申時。上詣璿源殿。行告由祭入侍時。行都承旨洪國榮。左副承旨鄭民始。同副承旨李鎭衡。假注書李兢淵。記注官卜台鎭。記事官林錫喆以次侍立。上詣璿源殿。就板位行四拜禮。上曰。禮房承旨奉來祭文。賤臣承命出傳。右承旨趙瑍奉祭文進前。上陞殿詣香案前。民始奉香。鎭衡奉爐。上三上香。國榮讀祭文訖。上降復位行拜禮。禮畢。上還內。諸臣以次退出。
정조 1년
行都承旨洪國榮齋宿。左承旨林鼎遠齋宿。右承旨趙瑍齋宿。左副承旨鄭民始齋宿。右副承旨徐有防齋宿。同副承旨李鎭衡齋宿。注書二員未差。假注書李兢淵藥院直宿金勉柱齋直。事變假注書未落點。